b'\n_START_ARTICLE_\nTampereen vanha kauppaoppilaitos\n_START_SECTION_\nArkkitehtuuri\n_START_PARAGRAPH_\nVanha kauppaoppilaitoksen talo on suorakulmion mallinen, ja sen l\xc3\xa4ntisell\xc3\xa4 julkisivulla on puolilieri\xc3\xb6n muotoinen porrastila. Arkkitehtonisesti rakennus edustaa 1910-luvun punatiiliarkkitehtuuria, jossa on n\xc3\xa4ht\xc3\xa4vill\xc3\xa4 jugendin pelkistyminen klassismiksi. L\xc3\xb6nn on todenn\xc3\xa4k\xc3\xb6isesti saanut virikkeit\xc3\xa4 Tanskasta, jossa arvostettiin perinteist\xc3\xa4 tiiliarkkitehtuuria. L\xc3\xb6nn oli juuri ennen kilpailua k\xc3\xa4ynyt kahdesti Tanskassa._NEWLINE_N\xc3\xa4ytt\xc3\xa4vin julkisivu on etel\xc3\xa4npuoleinen, jossa graniittisesta pohjakerroksesta kohoaa tiilisein\xc3\xa4. Rakennuksen on sittemmin korotettu. L\xc3\xb6nnin suunnitelmassa taitekattoon kuului kaarip\xc3\xa4\xc3\xa4ty, jonka muotoa toistavat my\xc3\xb6s toisen kerroksen ikkunoiden somisteet. My\xc3\xb6hemmin lis\xc3\xa4tyn kerroksen takia kaarip\xc3\xa4\xc3\xa4dyt on poistettu ja taitekatto latistettu. Samalla L\xc3\xb6nnin suunnittelema ylint\xc3\xa4 kerrosta rajannut siro ikkunanauha on j\xc3\xa4\xc3\xa4nyt v\xc3\xa4\xc3\xa4r\xc3\xa4lle korkeudelle.\n_START_SECTION_\nHistoria\n_START_PARAGRAPH_\nTampereen kauppaoppilaitos perustettiin vuonna 1890, ja se toimi alkuun yli 20 vuoden ajan vuokrarakennuksissa. Oman rakennuksen rakentamista alettiin kuitenkin pian pit\xc3\xa4\xc3\xa4 Tampereen kaupungin velvollisuutena. Kaupunki luovuttikin koululle tontin osoitteesta Satakunnankatu 13._NEWLINE_Tampere antoi koulun johtokunnalle ja rahatoimikamarille teht\xc3\xa4v\xc3\xa4ksi j\xc3\xa4rjest\xc3\xa4\xc3\xa4 arkkitehtuurikilpailu koulun rakentamisesta. Vaikka rahatoimikamari oli suunnitellut valtakunnallista kilpailua, kaupunginvaltuusto muutti sen paikkakunnalliseksi. Kilpailu julistettiin joulukuussa 1910. Ohjelmassa m\xc3\xa4\xc3\xa4r\xc3\xa4ttiin tarkasti kolmikerroksisen rakennuksen tilajako. Lis\xc3\xa4ksi siin\xc3\xa4 toivottiin, ett\xc3\xa4 rakennus olisi yksinkertainen mutta arvokas._NEWLINE_Palkintolautakunta, johon kuuluivat muun muassa arkkitehdit Bertel Jung, Lars Sonck ja Onni Tarjanne, valitsi voittajaksi nimimerkin TKO eli Wivi L\xc3\xb6nnin. T\xc3\xa4m\xc3\xa4n j\xc3\xa4lkeen aloitettiin rakennusty\xc3\xb6t, ja uusi lukuvuosi aloitettiin rakennuksessa syksyll\xc3\xa4 1912. Koulutalo vihittiin virallisesti k\xc3\xa4ytt\xc3\xb6\xc3\xb6n 10. maaliskuuta 1913._NEWLINE_Kauppaoppilaitoksen rakennusta jouduttiin muutaman vuosikymmenen k\xc3\xa4yt\xc3\xb6n j\xc3\xa4lkeen korottamaan, ja lis\xc3\xa4kerros rakennettiin 1950\xe2\x80\x931951. Korotuksen suunnitteli kaupunginarkkitehti Bertel Str\xc3\xb6mmer, ja se aiheutti muutoksia L\xc3\xb6nnin suunnittelemaan julkisivuun. L\xc3\xb6nni\xc3\xa4 ei kuultu muutoksista, ja h\xc3\xa4n oli niist\xc3\xa4 selv\xc3\xa4sti pettynyt._NEWLINE_Kauppaoppilaitos toimi rakennuksessa vuoteen 1965, jolloin koulu sai uuden rakennuksen Kalevaan. T\xc3\xa4m\xc3\xa4n j\xc3\xa4lkeen rakennuksessa oli vuosina 1967\xe2\x80\x931983 kieli-instituutti ja 1983\xe2\x80\x932007 Tampereen steinerkoulu. Kauppaoppilaitos oli tiloissa tilap\xc3\xa4isesti 2008\xe2\x80\x932009, kun Kalevassa tehtiin perusparannust\xc3\xb6it\xc3\xa4. Vanha kauppaoppilaitos peruskorjattiin 2010-luvulla, ja se avattiin vuonna 2012 Tampereen kaupungin monitoimitalona.'